กองทุนรวม8เดือนโตเฉียด14%
ตราสารหนี้หุ้นขยายตัวได้ดีกรุงไทยสินทรัพย์เพิ่ม5หมื่นล.
4 ก.ย. 2555

ตราสารหนี้หุ้นขยายตัวได้ดีกรุงไทยสินทรัพย์เพิ่ม5หมื่นล.
8 เดือนแรกกองทุนรวมโต 2.86 แสนล้านบาท หรือ 14% “กสิกร” ยังครองแชมป์ กรุงไทยโกยเม็ดเงินเพิ่มสูงสุด
รายงานข่าวจากสมาคมบริษัทจัดการลงทุน (AIMC) เปิดเผยว่า ในช่วง 8 เดือนแรกของปี 2555 กองทุนรวมทั้งระบบมีมูลค่าสินทรัพย์สุทธิ (เอ็นเอวี) รวม 2.37 ล้านล้านบาท เพิ่มขึ้น 2.86 แสนล้านบาท หรือ 13.74% จากสิ้นเดือน ธ.ค. 2554 ซึ่งอยู่ที่ 2.08 ล้านล้านบาท และเพิ่มขึ้น 2.14 หมื่นล้านบาท จากเดือน ก.ค. อยู่ที่ 2.35 ล้านล้านบาท 
การเติบโตของกองทุนรวมมาจากกองทุนตราสารหนี้ที่เติบโต 2.14 แสนล้านบาท หรือ 17.4% จาก 1.24 ล้านล้านบาท ในสิ้นปีก่อน เป็น 1.46 ล้านล้านบาท และกองทุนหุ้นเติบโต 1.81 หมื่นล้านบาท หรือ 3.94% จาก 4.59 แสนล้านบาท เมื่อสิ้นปีก่อน เป็น 4.77 แสนล้านบาท รวมถึงกองทุนรวมอสังหาริมทรัพย์เติบโต 3.14 หมื่นล้านบาท มีกองทุนออกใหม่ 4 กองทุน
ด้านบริษัทหลักทรัพย์จัดการกองทุน (บลจ.) กสิกรไทย ยังครองส่วนแบ่งการตลาดอันดับ 1 โดยมีมูลค่าสินทรัพย์สุทธิ 5.76 แสนล้านบาท ส่วนแบ่ง 24.33% อันดับ 2 บลจ.ไทยพาณิชย์ มีมูลค่าสินทรัพย์สุทธิ 5.28 แสนล้านบาท ส่วนแบ่ง 22.31% 
อันดับ 3 บลจ.กรุงไทย มูลค่าสินทรัพย์ 3.15 แสนล้านบาท ส่วนแบ่ง 13.31% อันดับ 4 บลจ.บัวหลวง มูลค่าสินทรัพย์ 1.8 แสนล้านบาท ส่วนแบ่ง 7.61% อันดับ 5 บลจ.เอ็มเอฟซี อยู่ที่ 1.6 แสนล้านบาท ส่วนแบ่ง 6.77%
อันดับ 6 บลจ.ทหารไทย มูลค่า 1.51 แสนล้านบาท ส่วนแบ่ง 6.39% อันดับ 7 บลจ.ธนชาต มูลค่า 9.27 หมื่นล้านบาท ส่วนแบ่ง 3.91% อันดับ 8 บลจ.กรุงศรี มูลค่า 8.86 หมื่นล้านบาท ส่วนแบ่ง 3.74% อันดับ 9 บลจ.ยูโอบี (ไทย) อยู่ที่ 5.85 หมื่นล้านบาท ส่วนแบ่ง 2.47% และอันดับ 10 บลจ.วรรณ อยู่ที่ 4.37 หมื่นล้านบาท ส่วนแบ่ง 1.84% 
ทั้งนี้ หากมองในแง่ของมูลค่าสินทรัพย์ที่เพิ่มขึ้น พบว่า บลจ.กรุงไทย เพิ่มขึ้นสูงสุด 5.26 หมื่นล้านบาท หรือ 20.03% รองลงมา บลจ.ไทยพาณิชย์ เพิ่มขึ้น 4.57 หมื่นล้านบาท หรือ 9.47% บลจ.กสิกรไทย เพิ่มขึ้น 4.47 หมื่นล้านบาท หรือ 8.42% ขณะที่ บลจ.ขนาดเล็กจะมีการเติบโตสูงในแง่ของเปอร์เซ็นต์เนื่องจากมีสินทรัพย์ไม่มาก
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า 8 เดือนแรกกองทุนรวมของบริษัทโต 5 หมื่นล้านบาท จากกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท มูลค่า 1.8 หมื่นล้านบาท และที่เหลือส่วนใหญ่โตจากกองทุนตราสารหนี้ที่กำหนดอายุการลงทุน (เทอมฟันด์) และคาดว่าช่วงที่เหลือของปีนี้ยังเติบโตได้จากดอกเบี้ยที่อยู่ระดับต่ำ